Broj: 711-I-263-M-20/23-02-19

Zagreb, 06. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Dijane Novak, općinske načelnice Općine Orehovica,** za davanjem mišljenja Povjerenstva,na 203. sjednici održanoj dana 06. veljače 2023.g. donosi sljedeće

**MIŠLJENJE**

1. **Obveznica Dijana Novak, općinska načelnica Općine Orehovica, u okviru prava da bude članica dvaju upravnih i nadzornih tijela najviše dviju udruga i zaklada propisanog člankom 18. stavkom 5. ZSSI-a, može za vrijeme obnašanja navedene dužnosti biti članica Upravnog odbora udruge koja se financira sredstvima iz proračuna Općine Orehovica.**
2. **Ukazuje se obveznici da je, sukladno članku 9. ZSSI-a, u svrhu očuvanja vlastitog integriteta i jačanja transparentnosti u obnašanju javnih dužnosti, u situaciji u kojoj bi Općina Orehovica navedenoj udruzi dodjeljivala sredstva iz proračuna dužna izuzeti od svakog pa i posrednog oblika sudjelovanja u postupku odlučivanja o dodjeli financijskih sredstava toj udruzi te da je dužna delegirati odlučivanje o tome drugoj osobi kojoj će, kao i Općinskom vijeću Općine Orehovica, deklarirati okolnost da je u navedenoj udruzi članica Upravnog odbora te o navedenom ujedno obavijestiti i javnost putem službene internetske stranice Općine Orehovica.**

Obrazloženje

Zahtjev za mišljenjem podnijela je obveznica Dijana Novak, općinska načelnica Općine Orehovica. U Povjerenstvu zahtjev je zaprimljen 24. siječnja 2023.g. pod poslovnim brojem 711-U-953-M-20/23-01-4, povodom kojeg se vodi predmet broj M-20/23.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Dijana Novak obnašala dužnost zamjenika općinskog načelnika Općine Orehovica u mandatu 2017.-2021.g. te da obnaša dužnost općinske načelnice iste Općine od 20. svibnja 2021.g. Slijedom navedenog, obveznica Dijana Novak dužna je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit može li s obzirom na obnašanje dužnosti općinske načelnice biti članica Upravnog odbora udruge koja djeluje na području Općine Orehovica i koja se financira iz općinskog proračuna.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Slijedom navedenog, obveznica može biti članica Upravnog odbora udruge bez prava na primanje novčane naknade ili dara te pod uvjetom da već nije članica upravnog ili nadzornog tijela druge dvije udruge.

Nadalje, člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Članom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

U situaciji u kojoj bi se obveznica u okviru izvršavanja svojih ovlasti odlučivala o dodjeli financijskih sredstava udruzi u kojoj obavlja funkciju članice Upravnog odbora pojavile bi se okolnosti koje se mogu definirati kao potencijalni sukob interesa kada bi njezin privatni interes utjecao na nepristranost u obavljanju javne dužnosti.

Naime, dodjela sredstava iz proračuna jedinice lokalne samouprave udrugama treba biti provedena u javnom interesu, nepristrano i bez diskrecijske ocjene, a obveznica u tom slučaju ne može biti objektivna i nepristrana jer pored obveze zaštite javnog interesa ujedno želi ostvarenje i vlastitog privatnog interesa.

Stoga, Povjerenstvo upućuje obveznicu da je u situaciji u kojoj bi Općina Orehovica navedenoj udruzi dodjeljivala sredstva iz proračuna dužna izuzeti se od svakog pa i posrednog oblika sudjelovanja u postupku odlučivanja o dodjeli financijskih sredstava toj udruzi te da je dužna delegirati odlučivanje o tome drugoj osobi kojoj će, kao i Općinskom vijeću Općine Orehovica, deklarirati okolnost da je u navedenoj udruzi članica Upravnog odbora te o navedenom ujedno obavijestiti i javnost putem službene internetske stranice Općine Orehovica.

Slijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dijana Novak, elektroničkom dostavom
2. Objava na internetskoj stranici Povjerenstva
3. Pismohrana